Mara Awstraljana welldet b’mod mirakoluż tewmin magħqudin f’ġisem wieħed u dan minkejja li għall-bidu t-tobba qalulha biex twaqqaf it-tqala tagħha. Dawn it-tewmin għandhom żewġt uċuh u żewġt imħuħ imqabbdin ma’ xulxin. Renne Young u Simon Howie minn Sydney, laqgħu liż-żewġt ibniet tagħhom f’din id-dinja l-Ħamis li għadda, sitt ġimgħat qabel iż-żmien. Il-kopja li saru jafu b’ultrasound li t-tewmin li kienu qed jistennew kienu fil-fatt tarbija waħda b’żewġt uċuħ simetriċi u b’żewġt imħuħ, qalu li t-tobba kienu xxokkjati mill-progress kbir li kienu qegħdin jagħmlu l-bniet. Omm it-tewmin, Renee Young semmiet lil uliedha bniet Faith u Hope… Fidi u Tama. Il-bniet twieldu b’kundizzjoni rari msejħa Diprosopus, jiġifieri li jaqsmu l-istess ġisem u organi vitali iżda b’wiċċ u moħħ kull wieħed. Fl-ewwel kummenti tiegħu lill-midja lbieraħ, il-missier qal li t-tewmin qegħdin issa jieħdu n-nifs u jixorbu weħidhom. “Minkejja li hemm ġisem wieħed, aħna nsejħulhom tewmin. Għalina, dawn il-bniet tagħna u aħna nħobbuhom,” qal is-Sur Howie. Huwa qal li m’għandhomx idea kemm se jdumu l-isptar. “Kulma rridu hu li neħduhom magħna d-dar, kuntenti u b’saħħithom biex nagħmlu lill-familja tagħna ftit akbar u ftit aktar imħawda,” qal b’ċajta Howie.